De første valgplakater er kommet op i Nordjylland, og ved Vejgaard Torv er det statsminister, Mette Frederiksen, der har hængt flere valgplakater op. -	Det har været en rigtig dejlig modtagelse i Aalborg, og det er skønt at være i gang med valgkampen, siger Mette Frederiksen (S). I alt kommer der til at hænge cirka 10.000 valgplakater med Mette Frederiksen i Nordjylland. -	Jeg synes, valgplakaten er med til i gadebilledet at vise, at nu er Danmark i valgkamp. Det er jo ikke noget, vi er hver dag – og heldigvis for det, skulle jeg til at sige – så jeg synes, det er med til at skabe en stemning af, at nu er valgkampen i gang, og det er vi selvfølgelig også en del af, siger statsministeren. Se interview med statsministeren herunder: Forsinket valgkamp Det har været en speciel start på valgkampen, for torsdag kunne folketingspolitikerne ikke gå på gaden og føre valgkamp, da der var åbningsdebat i Folketingssalen. Derudover fylder krigen i Ukraine og sabotagen i Østersøen meget for regeringen, og de udenrigspolitiske sager skal stadig passes, selvom Danmark skal til valg. -	Vi står i en svær situation, og det er klart, at de udenrigspolitiske forpligtelser, jeg og vi har som regering, dem vil vi jo blive ved med at varetage og passe vores arbejde, siger Mette Frederiksen. -	Vi har jo hele tiden et øje på Østersøen efter den sabotage, der har fundet sted, og der er en efterforskning i gang, og det er klart, at det arbejde, det skal jo passes, og det vil det blive. Det har danskerne mit ord på. Det er 21 år siden, Mette Frederiksen stillede op til Folketinget første gang. TV2 Nord har spurgt hende, hvad der har ændret sig fra den tid til nu. Se indslaget herunder: Mette Frederiksen er ikke den eneste partiformand, der er i Nordjylland lørdag. Formand for Danmarksdemokraterne, Inger Støjberg, fører også valgkamp i landsdelen. Hun er forbi Aalborg, Hjørring og Frederikshavn i denne weekend.

Referat:
Lørdag kan nordjyder møde statsminister Mette Frederiksen på gaden i Aalborg, hvor hun deler roser ud og hænger valgplakater op.